Back to mapHartbees
Johan van der Walt (082 571 6414)
Die bestuur doen ŉ beroep op alle lede om enige versoeke, probleme, onduidelikhede en voorstelle na ons te bring vir bespreking. Dit is die Tak se beleid dat ons lede met bogenoemde na die takbestuur sal kom om sake te bespreek wat tot almal se voordeel strek. Baie geluk aan Hartbees A-span wat gekwalifiseer het vir die nasionale spanskiet op 18 Augustus te Meerkatgat. Ons hou vir julle duimvas. Geluk aan Andrè Olivier met sy herverkiesing as Streekkoördineerder. Dit is lekker om iemand uit ons tak op daardie posisie te kan hê. Ons werk lekker saam met hom
CBS Security is verantwoordelik vir sekuriteit by die skietbaan.
Lede word herinner om Braam te skakel by 071 374 6938 voordat hulle die baan besoek. By die hek aangekom, moet lede CBS skakel by 066 307 2948 en hulle name, lidnommers en 'n wagwoord gee voordat toegang verleen word. Die wagwoord word per SMS verskaf met betaling van die baanfooi van R350. Vir probleme rondom toegang, skakel Christi Bester by 083 800 1033. Die baan en fasiliteite is op Sondae gesluit.
Die .22-skietbaan is steeds gesluit vir lede en sal slegs beskikbaar wees op amptelike skietdae soos per die kalender en wanneer ’n oefening onder die toesig van ’n baanoffisier plaasvind. Die sluiting van die .22 baan sal opgehef word sodra die keerwal die nodige aandag kry en verhoog kan word. Enige voorstelle of hulp is welkom. Kom gesels met bestuur. Besoek die webwerf by www.hartbees.co.za vir meer inligting.
Toegang tot die hoofingang by die Syferfonteinplaas word met biosekuriteit beheer. Voertuie word met 'n gif/watermengsel ontsmet.
Beskerm en bedek dus enige toerusting wat agterop bakkies vervoer word indien dit nie mag nat word nie.
Daar mag ook geensins op wilde diere op die skietbaan geskiet word nie. Dit sluit in geveerde spesies (tarentale), blou ape, jakkalse, en bokke. Dit is ‘n skietbaan en nie ‘n jagplaas nie.
Baie dankie aan die lede wat die koedoeveiling ondersteun het. Ons opregte dank aan Jan de Wit (Kumkani) wat die koedoes geskenk het. Dankie ook aan die Van der Walts (Waldz) vir die skenking van 'n knaldemper wat opgeveil is. 'n Bedrag van R33 000 is ingesamel en 'n gedeelte daarvan sal gebruik word vir opknapping van die .22 baan se keerwal.
Plaaslike kantoor van die SAPD
Die plaaslike polisiestasie is ons tak se lede steeds baie goedgesind en gaan uit hul pad om ons te help. Respekteer asseblief ook hulle posisie om ons verhouding te versterk. Lede wat uitstaande lisensiekaarte het moet dit so gou moontlik gaan afhaal om te voorkom dat dit terug gestuur word. Lede wat langer as ses maande wag vir lisensiekaarte kan Petrus Swart (petrus@sahunt.co.za) by SA Jagters se nasionale kantoor kontak vir hulp en inligting.
Lees gereeld die nuusbrief wat Fred Camphor, SA Jagters se HUB aan lede stuur om hulle op die hoogte te hou van verwikkelinge rondom die vuurwapenlisensies.
Die tak het nou ook ŉ Facebook-blad waarby ons alle lede wil aanmoedig om inligting te bekom oor takvergaderings, tak-skietdae, promosies en allerlei inligting. Alle inligting is beskikbaar by www.hartbees.co.za
Navrae moet die volgende inligting bevat : Naam, voorletters, van, lidnommer en e-posadres.
Sonder hierdie inligting kan ons geen navrae beantwoord nie. Daar is by elke takvergadering 'n lid van die rekenaarspan beskikbaar om navrae te hanteer.
Onthou om jou teenwoordigheid op die tablet te registreer. Om enige advertensies te plaas op die webtuiste, skakel asb die webwerfadministrateur. Kontak besonderhede is beskikbaar op die webtuiste.
Die pistool en semi-auto-kursus wat op 19 Mei aangebied was, was ‘n groot sukses. Lede het ‘n opvolgkursus versoek. Hou dié spasie dop vir meer reëlings en beplanning hiervoor.
Vir inligting oor die volgende kursus kontak Johan Oelofse (074 791 0668). Meer inligting is ook op ons kalender op die webwerf beskikbaar.